Un bărbat în vârstă de 45 de ani din oraşul Câmpulung, judeţul Argeş, a murit în urma unei altercaţii cu un alt bărbat care locuia în chirie cu el în casă, relatează News.ro. Iniţial, agresorul, care este cu 20 de ani mai în vârstă decât victima, le-a spus anchetatorilor că proprietarul a venit acasă bătut şi apoi i s-a făcut rău, ulterior el recunoscând că l-a lovit cu pumnii.

Poliţiştii au fost sesizaţi vineri seară că un bărbat din Câmpulung, în vârstă de 45 de ani, a murit în urma unei agresiuni. Alăturii de procurorii de la Parchetul Tribunalului Argeş au deschis o anchetă în acest caz, iar în urma primelor verificări reiese că principalul suspect este un bărbat de 65 de ani, care locuia cu chirie în casa victimei, a declarat pentru News.ro procurorul Iolanda Drăguţ,de la Parchetul de pe lângă Tribunalul Argeş.

Potrivit acesteia, victima avea în oraşul Câmpulung o casă moştenită de la mama sa şi, pentru că locuinţa este una mare, pentru a acoperi cheltuielile el închiriase o parte din casă unui bărbat în vârstă de 65 de ani şi concubinei acestuia.

De-a lungul timpului, între proprietarul cunoscut drept consumator de alcool şi chiriaşi au fost mai multe scandaluri, întrucât atunci când se îmbăta proprietarul îşi ameninţa chiriaşii că îi dă afară, reproşându-le că stau în casa lui. O astfel de altercaţie a avut loc şi vineri seară, totul degenerând în bătaie.

Iniţial, chiriaşul le-a declarat anchetatorilor că proprietarul a venit acasă bătut, i s-a făcut rău şi a murit. Ulterior, în urma mai multor ore de audieri, în noaptea de vineri spre sâmbătă, bărbatul de 65 de ani a recunoscut că el a fost cel care a bătut-o pe victimă, spunând că nu a intenţionat să o omoare.

Bărbatul de 65 de ani a fost reţinut, iar sâmbătă va fi dus la instanţă cu propunerea de arestare preventivă pentru infracţiunea de omor.